Dokument ta’ ħidma tal-persunal tal-Kummissjoni - Dokument mehmuż mal- Proposta għal regolament tal-Kunsill li jwaqqaf l-Impriża Konġunta taċ-Ċelloli tal-Fjuwil u l-Idroġenu - Sommarju eżekuttiv tal-valutazzjoni ta’ l-impatt {KUMM(2007) 571 finali} {SEG(2007) 1272} /* SEK/2007/1273 finali */





[pic] | KUMMISSJONI TAL-KOMUNITAJIET EWROPEJ | Brussel 9.10.2007 SEG(2007) 1273 DOKUMENT TA’ ĦIDMA TAL-PERSUNAL TAL-KUMMISSJONI Dokument mehmuż mal- Proposta għal REGOLAMENT TAL-KUNSILL li jwaqqaf l-Impriża Konġunta taċ-Ċelloli tal-Fjuwil u l-Idroġenu SOMMARJU EŻEKUTTIV TAL-VALUTAZZJONI TA’ L-IMPATT {KUMM(2007) 571 finali}{SEG(2007) 1272} SOMMARJU EŻEKUTTIV TAL-VALUTAZZJONI TA’ L-IMPATT Introduzzjoni Dan id-dokument jikkompara l-impatt potenzjali ta’ l-għażliet ta’ politika li jinkludu Inizjattiva Teknoloġika Konġunta (JTI – Joint Technology Initiative ) għall-azzjonijiet tar- Riċerka, żvilupp teknoloġiku u dimostrazzjoni (RTD&D – Research, Technological Development and Demonstration ) dwar iċ-ċelloli tal-fjuwil u l-idroġenu taħt is-Seba’ Programm Kwadru (FP7 – Framework Programme 7 ) Il-Kummissjoni Ewropea qiegħda tipproponi JTI għaċ-ċelloli tal-fjuwil u l-idroġenu. Hija twettaq l-RTD&D prekompetizzjonali, imsejsa fuq il-Pjan ta’ l-Implimentazzjoni żviluppat mill-Pjattaforma għat-Teknoloġiji ta’ l-Idroġenu u ċ-Ċelloli tal-Fjuwil (HFP – Hydrogen and Fuel Cells Technology Platform ) permezz ta’ Impriża Konġunta fuq il-bażi ta’ l-Artikolu 171 tat-Trattat tal-KE. Il-JTI issaħħaħ iż-Żona Ewropea tar-Riċerka billi tiġbor flimkien il-partijiet interessati mis-setturi ta’ l-enerġija u t-trasport, istituzzjonijiet pubbliċi, regolaturi u gruppi ta’ l-utenti fi sforz konġunt biex jiġu żviluppati teknoloġiji taċ-ċelloli tal-fjuwil u l-idroġenu. Konsultazzjoni Fit-tħejjija tal-proposti tagħha għat-twaqqif tal-JTIs, il-Kummissjoni qieset il-fehmiet tal-partijiet interessati li ġejjin mir-riċerka u l-industrija. F’Mejju ta’ l-2007, il-Parlament Ewropew talab lill-Istituzzjonijiet ta’ l-UE biex itejbu l-effiċjenza ta’ l-enerġija u jappoġġjaw penetrazzjoni akbar fis-suq ta’ l-enerġiji nodfa u rinnovabbli permezz ta’ l-użu ta’ teknoloġiji li jaħżnu ċ-ċelloli tal-fjuwil ta’ l-idroġenu għal applikazzjonijiet portabbli, stazzjonarji u ta’ trasport. Il-Kummissjoni kkonsultat ukoll l-HFP li pproduċiet l-Aġenda Strateġika għar-Riċerka, l-Istrateġija ta’ l-Utilizzazzjoni, u l-Pjan ta’ l-Implimentazzjoni 2006, li huwa d-dokument ewlieni ta’ referenza. Ġie kkonsultat ukoll il-Grupp Mera ta’ l-Istati Membri ta’ l-HFP. Il-proċess ta’ konsultazzjoni involva diversi mijiet ta’ partijiet interessati u konsultazzjoni mal-pubbliku permezz ta’ l-Internet. Il-Kummissjoni organizzat ukoll erba’ konferenzi ewlenin u laqgħat reġjonali ta’ ħidma. Grupp ta’ ħidma bejn is-servizzi rreveda l-Valutazzjoni ta’ l-Impatt. Grupp Ewlieni ta’ Reviżjoni magħmul minn erba’ esperti rikonoxxuti internazzjonalment għen fl-iffinalizzar tal-Valutazzjoni ta’ l-Impatt. Ċelloli tal-fjuwil u idroġenu Iċ-ċelloli tal-fjuwil huma konvertituri ta’ l-enerġija silenzjużi u effiċjenti ħafna li kapaċi jwasslu għal tnaqqis kumulattiv sostanzjali ta’ gassijiet serra (GHG) u pollutanti. Huma jikkonvertu l-fjuwil u l-ossiġnu direttament f’elettriku, sħana u ilma u jikkontribwixxu għas-sigurtà ta’ l-enerġija billi jistgħu jaħdmu bl-idroġenu, il-gass naturali, bl-etanol jew il-metanol. Huma jista’ jkollhom impatt kbir fl-applikazzjonijiet li jinkludu tagħmir portabbli u CHP, kif ukoll fuq it-trasport li bħalissa huwa 98% dipendenti fuq iż-żejt. Madankollu, iċ-ċelloli tal-fjuwil għadhom jiswew wisq u d-durabbiltà u l-affidabbiltà tagħhom fit-tul għad iridu jiġu ppruvati. L-idroġenu jista’ jintuża wkoll bħala mezz għall-ħżin ta’ l-enerġija – l-elettriku RES żejjed jista’ jipproduċi l-idroġenu permezz ta’ l-elettroliżi, u jiffaċilita l-integrazzjoni tiegħu fis-suq ta’ l-enerġija. Definizzjoni tal-problema Għalkemm fondi pubbliċi sinifikanti ta’ l-UE diġà ġew allokati għar-riċerka, u ċ-ċelloli tal-fjuwil u l-idroġenu huma diġà inklużi fl-FP7, x’aktarx li t-teknoloġiji ma jsirux disponibbli kummerċjalment malajr daqs kemm mixtieq, u l-UE qed tissogra li taqa’ aktar lura mal- kompetituri dinjija. Fatturi li jikkontribwixxu għal dan jinkludu: - ir-riċerka spiss tkun tant kumplessa li l-ebda organizzazzjoni ma tista’ twettaqha waħidha; - in-nuqqas ta’ pjan baġitarju u strateġija fit-tul biex jinkoraġġixxu l-industrija u r-riċerka jimpenjaw aktar riżorsi; - l-applikazzjoni mhux ottimali tal-fondi li twassal għal kopertura frammentata tar-riċerka; - nuqqas ta’ fondi biżżejjed għal programm integrat ta’ l-RTD&D; - is-settur Ewropew taċ-ċelloli tal-fjuwil huwa mferrex f’pajjiżi u f’tipi ta’ organizzazzjonijiet differenti, u dan jillimita l-iskambju ta’ l-għarfien u l-esperjenza; - il-ħtieġa ta’ skoperti tekniċi biex jitnaqqsu l-ispejjeż, u jitjiebu r-rendiment, il-materjali, l-affidabbiltà u d-durabbiltà. It-teknoloġiji taċ-ċelloli tal-fjuwil u l-idroġenu jħabbtu wiċċhom ma’ ostakli għad-dħul fis-suq mill-investimenti ekonomiċi kbar marbuta f’industriji mhedda minn bidla fit-taħlita ta’ l-enerġija. Id-dħul fis-suq huwa mxekkel min-nuqqas ta’ mekkaniżmu tal-prezzijiet li jinternalizza l-fatturi esterni; mill-ħtieġa ta’ investiment fit-tul għall-ġenerazzjoni l-ġdida ta’ prodotti u infrastruttura; u mid-diffikultajiet biex jiġu stabbiliti regolamenti, kodiċijiet u standards komuni li jiffaċilitaw l-iżvilupp tas-suq dinji. Hija meħtieġa strateġija integrata biex jinkisbu l-aqwa l-benefiċċji mit-teknoloġiji tranżizzjonali taċ-ċelloli tal-fjuwil li jużaw il-gass naturali, il-bijogass, il-metanol u l-etanol, possibbilment flimkien mal-qbid u l-ħżin tal-karbonju (CCS – carbon capture and storage ) u l-isfruttament ta’ niċeċ strateġiċi tas-suq. Il-kompetituri ewlenin mixjin ’il quddiem bi programmi ambizzjużi ta’ riċerka u żvilupp integrati biex idaħħlu l-prodotti fis-suq u jistabbilixxu standards li dawk li jaslu warajhom ikollhom isegwu. Huwa stmat li l-UE tinsab 5 snin wara l-Ġappun u l-Amerika ta’ Fuq fid-dimostrazzjoni ta’ vetturi mħaddma biċ-ċelloli tal-fjuwil. Il-programmi ta’ l-Istati Uniti u l-Ġappun huma mmexxija b’kooperazzjoni mill-qrib ma’ l-industriji rispettivi tagħhom. Id-Dipartiment ta’ l-Enerġija (DoE) ta’ l-Istati Uniti għandu l-Pjan dwar il-Pożizzjoni ta’ l-Idroġenu ( Hydrogen Posture Plan ) waqt li l-Ministeru ta’ l-Ekonomija, il-Kummerċ u l-Industrija tal-Ġappun jipprovdi appoġġ għar-riċerka bażika. Il-programmi ta’ l-Istati Uniti u tal-Ġappun it-tnejn għandhom proċessi ta’ validazzjoni tat-teknoloġija żviluppati sew, li huma nieqsa fl-ambjent tar-riċerka mferrxa ta’ l-UE. Falliment tas-suq L-għarfien dwar l-R&D eventwalment jinqasam bejn ħafna partijiet u biex is-suq iħallas għall-akkwist tiegħu l-iżviluppaturi jridu jaraw il-prospett ta’ redditu finanzjarju. Dan il-falliment tas-suq jiggrava fil-każ ta’ l-FC u l-H2 minħabba t-tul ta’ żmien meħtieġ għad-dħul fis-suq, li jdgħajjef il-kapaċità tal-kumpaniji li jkollhom redditu fuq l-investiment tagħhom. L-appoġġ pubbliku huwa meħtieġ biex jistimula l-akkwist tat-tagħrif f’dawn iċ-ċirkostanzi u biex irawwem il-viżjoni u l-koordinazzjoni fit-tul meħtieġa. Ir-riċerka prenormattiva li għandha titwettaq mill-JTI tista’ tidher ukoll bħala korrezzjoni tal-falliment tas-suq pubbliku ta’ l-oġġetti li jfixkel il-kooperazzjoni bejn il-kumpaniji fix-xogħol prenormattiv fi struttura kompetittiva. Il-ħabi tat-teknoloġija jista’ jirriżulta mid-dominanza fis-suq, li hija falliment tas-suq f’dan is-settur bil-ħafna interessi partiġjani fit-teknoloġiji li jistgħu jiġu mhedda miċ-ċelloli tal-fjuwil u l-idroġenu. Sussidjarjetà Il-prinċipju tas-sussidjarjetà japplika billi l-proposta ma taqax taħt il-kompetenza esklussiva tal-KE. Id-daqs ta’ l-isfida jaqbeż il-kapaċità ta’ kull wieħed mill-Istati Membri. Il-koordinazzjoni ta’ l-isforzi ta’ l-RTD fil-livell ta’ l-UE għandha probabbiltà akbar ta’ suċċess, meta wieħed iqis in-natura ta’ l-infrastruttura u t-teknoloġiji li jridu jiġu żviluppati u l-ħtieġa ta’ massa ta’ riżorsi suffiċjenti. Il-proposta għandha tħeġġeġ l-Istati Membri biex isegwu l-inizjattivi nazzjonali fl-ispirtu tat-tisħiħ taż-Żona tar-Riċerka Ewropea – ERA u biex jagħtu spinta lill-programmi tagħhom stess billi jgħaqqdu l-isforzi tagħhom. Għanijiet L-għan ġenerali huwa li jiġi stimulat sforz ta’ l-RTD&D integrat taċ-ċelloli tal-fjuwil u l-idroġenu biex jipprovdi għal: - sigurtà tal-provvista ta’ l-enerġija; - forom ġodda u aktar nodfa ta’ enerġija biex inaqqsu l-gassijiet serra u t-tniġġis ta’ l-arja; - effiċjenza u ffrankar ta’ enerġija; - żvilupp sostenibbli u trasport sostenibbli; - u kompetittività industrijali. L-għanijiet speċifiċi huma: - il-penetrazzjoni fis-suq tat-teknoloġiji taċ-ċelloli tal-fjuwil u l-idroġenu u l-kisba ta’ benefiċċji sostanzjali għall-pubbliku; - li l-UE tinġieb fuq quddiemnett fid-dinja fir-rigward tat-teknoloġiji taċ-ċelloli tal-fjuwil u l-idroġenu; - li titnissel il-fiduċja fl-industrija, fl-investituri pubbliċi u privati, u f’dawk li jieħdu d-deċiżjonijiet u f’partijiet interessati oħra biex jidħlu għal programm fit-tul; - li tingħata spinta għal aktar investiment fir-RTD; - li tinbena l-ERA permezz ta’ kooperazzjoni mill-qrib mar-riċerka mwettqa fil-livelli nazzjonali u reġjonali – fir-rispett tas-sussidjarjetà; - li jkunu integrati l-RTD&D u jkun hemm konċentrazzjoni fuq l-ilħiq tal-miri fit-tul fir-rigward ta’ l-ispejjeż, ir-rendiment u d-durabilità u jingħelbu l-ostakli kritiċi għat- teknoloġija; - li tiġi stimulata l-innovazzjoni u l-iżvilupp ta’ katini tal-valuri ġodda inklużi SMEs; - li tiġi ffaċilitata r-riċerka bażika fl-industrija, l-universitajiet u ċ-ċentri tar-riċerka; - li titħeġġeġ il-parteċipazzjoni ta’ l-Istati Membri l-ġodda u l-Pajjiżi Kandidati; - li ssir riċerka soċjo-tekno-ekonomika rilevanti; - li ssir riċerka biex tappoġġja r-regolamenti u l-istandards biex jiġu eliminati l-ostakli għad-dħul u jiġu appoġġjati l-interoperabbiltà u s-swieq ta’ l-esportazzjoni waqt li tiġi żgurata s-sigurtà ta’ l-operat u mhux tiġi imblukkata l-innovazzjoni; - li tiġi pprovduta informazzjoni affidabbli lill-pubbliku dwar is-sigurtà ta’ l-idroġenu, u l-benefiċċji għall-ambjent, is-sigurtà tal-provvista, l-ispejjeż ta’ l-enerġija, u l-impjiegi. Għażliet ta’ politika L-għażla ta’ ‘l-ebda azzjoni mill-UE’ li jieqaf l-iffinanzjar ta’ l-RTD fil-livell Ewropew, u jitħallew biss programmi nazzjonali u reġjonali ma tantx taqbel, meta wieħed iqis li l-RTD fiċ-ċelloli tal-fjuwil u l-idroġenu hija inkluża fl-FP7 bħala parti integrali mill-isforz biex jiġu żviluppati teknoloġiji ewlenin għal enerġija futura u sistemi tat-trasport sostenibbli. L-għażliet l-oħra huma: Programm ta’ riċerka inter-governattiv stabbilit taħt l-Artikolu 169 Approċċ intergovernattiv jista’ jindirizza t-tixrid u l-frammentazzjoni u jippromwovi l-koeżjoni bejn ir-riċerkaturi. Il-Kummissjoni kkonsultat il-partijiet interessati dwar il-possibbiltà li tinbeda kooperazzjoni skond l-Artikolu 169, iżda din ma kinitx l-għażla ppreferuta tagħhom minħabba teħid ta’ deċiżjonijiet aktar bil-mod u formalitajiet baġitarji annwali f’kull Stat Membru. L-Istati Membri jistgħu jitolbu wkoll "redditu ġust" fuq l-investimenti tagħhom u l-proċess "minn isfel għal fuq" jagħmilha diffiċli li tiġi implimentata strateġija mmexxija mill-industrija. L-istrateġija fit-tul għaċ-ċelloli tal-fjuwil u l-idroġenu titlob għal approċċ pan-UE, li għalih din it-tip ta’ azzjoni mhijiex addattata sew. In-nuqqas ta’ appoġġ għal approċċ intergovernattiv mill-partijiet industrijali interessati teskludiha milli tingħata aktar konsiderazzjoni. Kollox jibqa’ għaddej kif inhu (B-A-U – Business as Usual ): l-FP7 flimkien ma’ sforz nazzjonali u reġjonali, appoġġjati minn Pjattaforma tat-Teknoloġija Din l-għażla qdiet lill-komunità sew għal aktar minn 20 sena. L-FP huwa stabbilit sew u mifhum mill-industrija u r-riċerkaturi u l-valur tiegħu ġie ppruvat; huwa effiċjenti u mmexxi sew b’għanijiet u b’impatti mistennija ċari; enfasi tradizzjonali fuq il-kwalità u l-innovazzjoni xjentifika; strutturi ta’ finanzjament u regoli tal-parteċipazzjoni mħaddma u ppruvati; approċċ matur lejn l-awditjar tekniku u finanzjarju; proċeduri miftuħa u trasparenti u proċess ta’ reviżjoni mill-aqwa esponenti u rrispettat. Madankollu, l-isforz huwa frammentat fuq firxa ta’ temi differenti b’diffikultajiet ta’ koordinazzjoni. Varjazzjoni ta’ din l-għażla tkun li jinġiebu flimkien l-RTD ta’ l-FC u l-H2 taħt direttorat wieħed jew aġenzija waħda, iżda b’hekk l-industrija ma tibqax fuq quddiem, l-addizzjonalità ma tkunx assigurata u l-ispejjeż amministrattivi tal-KE ma jinqasmux 50/50 ma’ l-industrija. It-twaqqif ta’ JTI bħala Impriża Konġunta taħt l-Artikolu 171 Wara konsultazzjoni estensiva, dan l-approċċ ħareġ bħala l-għażla ppreferuta, minkejja li mhux nieqes mill-iżvantaġġi. L-industrija tippreferi azzjoni b’rotta mħaddma b’mod strateġiku mir-riċerka għall-iżvilupp u d-demostrazzjoni għall-utilizzazzjoni fis-suq, u baġit definit minn qabel biex l-industrija tkun tista’ tagħmel pjanijiet ta’ investiment fit-tul. Dan iħeġġeġ l-industrija biex tidħol fi proġetti aktar fit-tul ma’ organizzazzjonijiet tar-riċerka bażika. L-industrija, f’konsultazzjoni mar-riċerkaturi u mal-KE, tassumi r-rwol ewlieni fit-tfassil tal-prijoritajiet tal-programm. L-Impriża Konġunta timmobilizza f’entità legali waħda l-fondi pubbliċi u privati kollha u tkun sħubija pubblika privata msejsa fuq il-prinċipji tar-Regolamenti Finanzjarji tal-Komunitajiet Ewropej. Il-membri fundaturi jkunu l-KE u l-‘Grupp Industrijali’ li jikkontribwixxu b’mod ugwali għall-baġit, bis-sehem tal-KE jiġi mit-Temi Enerġija, Trasport, Materjali, u Ambjent ta’ l-FP7. Il-JTI timplimenta programm ta’ l-RTD&D prekompetizzjonali li jinkludi titjib fil-materjali taċ-ċelloli tal-fjuwil; il-bilanċ ta’ l-impjant; l-impatt ambjentali; l-integrazzjoni ICE ta’ l-idroġenu; il-ħżin ta’ l-idroġenu u l-iżvilupp tal- grid ; l-integrazzjoni tal-komponenti motorji ( drive train ) u l-inġinerija tal-produzzjoni; l-idroġenu rinnovabbli; l-elettroliżi; u l-integrazzjoni mas-CCS. Il-Pjan ta’ l-Implimentazzjoni tal-HFP iressaq erba’ Azzjonijiet prijoritarji ta’ Innovazzjoni u Utilizzazzjoni: - Ċelloli tal-Fjuwil għal swieq bikrija - Ċelloli tal-Fjuwil għas-Sħana u l-Enerġija Elettrika Kombinati (CHP) - Produzzjoni u provvista sostenibbli ta’ idroġenu - Vetturi ta’ l-idroġenu u infrastruttura tar-riforniment bil-fjuwil Dawn ikunu kkumplimentati minn programm komprensiv ta’ validazzjoni tat-teknoloġija, analiżi taċ-ċiklu tal-ħajja, riċerka prenormattiva li tappoġġja l-iżvilupp ta’ l-istandards, u valutazzjonijiet tekniċi, soċjali u ekonomiċi integrati. Ikun hemm kooperazzjoni mill-qrib ma’ inizjattivi oħra bħall-Enerġija Intelliġenti għall-Ewropa, l-iffinanzjar mill-BĊE ta’ soluzzjonijiet ta’ enerġija sostenibbli u karbonju baxx fil-pajjiżi li qed jiżviluppaw, u l-Istitut Ewropew tat-Teknoloġija, kif ukoll ma’ azzjonijiet f’livelli nazzjonali u reġjonali. Tmexxija L-Impriża Konġunta jkollha Bord tat-Tmexxija u Direttur Eżekuttiv mgħejun minn Uffiċċju tal-Programm. Il-Bord tat-Tmexxija jkun magħmul minn sitt membri mill-Grupp Industrijali u sitta mill-KE. Fil-ġejjieni, il-komunità tar-riċerka tista’ tkun rappreżentata fuq il-Bord. L-Uffiċċju tal-Programm ikun responsabbli għall-ħruġ tas-sejħiet għall-proposti, għall-ġestjoni ta’ l-għarfien u l-edukazzjoni, għall-attivitajiet pubbliċi esterni u ta’ tixrid. Grupp ta’ l-Istati Membri u Kumitat Xjentifiku jissorveljaw il-JTI u jiżguraw il-koordinazzjoni ma’ l-attivitajiet l-oħra tal-KE u ma’ l-azzjonijiet nazzjonali u reġjonali. Il-KE żżomm id-dritt tal-veto fir-rigward ta’ l-użu tal-kontribuzzjoni tagħha lill-Impriża Konġunta. Addizzjonalità Fl-Assemblea Ġenerali ta’ l-HFP f’Ottubru ta’ l-2006, 48 parti industrijali interessata ħarġu dikjarazzjoni konġunta fejn stqarru li kienu lesti li jinvestu 5,000 miljun EUR fuq teknoloġiji ta’ l-idroġenu u taċ-ċelloli tal-fjuwil matul l-għaxar snin li ġejjin. Fid-Dikjarazzjoni ta’ l-Impenn tagħhom tat-18 ta’ Ġunju 2007, il-membri tal-Grupp Industrijali ntrabtu li jagħmlu l-aqwa sforzi tagħhom biex jilħqu l-mira ta’ mill-inqas 3,200 miljun EUR ta’ investiment privat matul l-FP7, imqabbel ma’ l-2,600 miljun EUR mingħajr il-JTI, addizzjonalità ta’ 600 miljun EUR. Servej kunfidenzjali fost il-partijiet industrijali interessati stima li l-JTI tgħaġġel il-penetrazzjoni tas-suq b’minn 2 sa 5 snin. Il-JTI ikollha l-effett li tammassa l-investiment nazzjonali, reġjonali u privat, u b’hekk tħeġġeġ lill-kumpaniji multinazzjonali jżommu l-isforzi ta’ l-RTD fl-UE u jiġi promoss l-investiment fiha. Analiżi ta’ l-impatti Jinkisbu vantaġġi kbar meta l-isforz kollu ta’ l-RTD&D jinġabar taħt programm b’ġestjoni komuni, li jiżgura approċċ konsistenti. Is-sejħiet għall-proposti jistgħu jitmexxew mal-pass ta’ l-iżvilupp fis-setturi speċifiċi u r-riċerka li attwalment tkun irnexxiet tista’ tiġi inkorporata fil-fażi suċċessiva ta’ dimostrazzjoni. Id-dimostrazzjonijiet jistgħu sussegwentement jiġu ppjanati għall-isfruttar u r-riżultati jistgħu jgħaddu lura għar-riċerka. Proġetti 'Lighthouse' ewlenin jistgħu japplikaw għal self mill-Faċilità għall-Finanzjament bil-Qsim tar-Riskju (RSFF – Risk Sharing Finance Facility ). Madankollu, hemm ir-riskju ta’ telfien tat-trasparenza u ta’ konflitti ta’ interess għall-parteċipanti industrijali meta jsiru l-għażliet tal-finanzjament bejn dimostrazzjonijiet viċin id-dħul fis-suq u r-riċerka fit-tul. L-għażliet ikkomparati Huwa preżunt li l-baġit iddedikat mill-FP7 se jkun simili, tkun liema tkun l-għażla. Id-differenza ewlenija hija li l-baġit tal-JTI jkun definit minn qabel u taħt il-kontroll ta’ l-Impriża Konġunta. L-għażla tal-JTI turi d-deċiżjoni soda u d-determinazzjoni li ċ-ċelloli tal-fjuwil u l-idroġenu jittieħdu bis-serjetà, u dan inissel fiduċja fir-riċerkaturi u fl-industrija u jħeġġeġ l-investiment privat. Ir-reġim stabbli tal-finanzjament, il-massa kritika, u programm ta’ riċerka multiannwali ffukat u mmotivat mill-miri huwa aktar attraenti għall-industrija u r-riċerkaturi. L-effett b’żewġ fatturi ta’ tagħlim huwa uniku għall-JTI: it-tagħrif miksub mill-utilizzazzjoni jgħaddi lura għar-riċerka u r-riċerka l-ġdida tgħaġġel aktar lejn id-dimostrazzjoni. L-effett ta’ l-addizzjonalità jipprovdi fondi sinifikament akbar u jwassal għall-żvilupp aktar mgħaġġel, dħul fis-suq aktar malajr u spejjeż aktar baxxi. It-tmexxija effiċjenti tidderieġi l-firxa kollha ta’ l-operazzjonijiet mir-riċerka fundamentali sad-dimostrazzjoni. Il-JTI għandha ttejjeb ukoll l-opportunitajiet għall-kollaborazzjoni internazzjonali billi tagħmilha ta’ punt fokali Ewropew. L-ispejjeż amministrattivi tal-KE jonqsu billi jinqasmu 50/50 ma’ l-industrija. Il-JTI għandha għadd ta’ vantaġġi ċari fuq l-alternattiva FP7: - żmien iqsar għad-dħul fis-suq b’minn 2 sa 5 snin – l-importanza li wieħed jidħol l-ewwel f’suq ġdid ma tistax tkun enfasizzata biżżejjed, l-investiment kumulattiv ikun inqas, il-punt tal-fidi jintlaħaq qabel, u tissaħħaħ il-pożizzjoni kompetittiva ta’ dawk li jidħlu kmieni fis-suq inklużi l-SMEs; - l-impenn fit-tul u baġit definit sew inisslu fiduċja fl-investituri pubbliċi u privati; - addizzjonalità: il-prinċipju ta’ kofinanzjament iżid ta’ lanqas 600 miljun EUR aktar minn-Negozju bħas-Soltu, u dan jikkorrispondi għal kważi darbtejn u nofs l-investiment privat fir-riċerka; - il-ksib ta’ benefiċċji aktar kmieni bit-titjib fl-effiċjenza ta’ l-enerġija u s-sigurtà tal-provvista u t-tnaqqis fil-gassijiet serra u t-tniġġis. Monitoraġġ u evalwazzjoni Din il-valutazzjoni ta’ l-impatt indirizzat l-Artikolu 21(1) tar-Regoli ta’ l-Implimentazzjoni tar-Regolament Finanzjarju tal-Komunità, billi pprovdiet evalwazzjoni ex-ante tal-JTI ta’ l-FCH fir-rigward ta’ l-effikaċja tan-nefqa, ir-riskji u l-monitoraġġ. L-indikaturi tar-rendiment se jiġu stabbiliti biex isegwu l-progress tal-JTI u jkejlu l-impatt fuq il-kompetittività u r-riċerka ta’ l-UE. L-indikaturi għandhom jiġu vvalutati billi jitqabblu mal-linja bażi tas-snin ta’ qabel il-JTI biex tiġi vvalutata l-addizzjonalità. Il-Kummissjoni għandha tippreżenta lill-Kunsill rapport annwali ta’ l-implimentazzjoni dwar il-progress u l-finanzi. Tista’ tinżamm sensiela ta’ konferenzi miftuħa ta’ reviżjoni minn esponenti ewlenin biex isir skambju ta’ l-informazzjoni u jiġu kkoordinati l-attivitajiet bejn il-JTI u azzjonijiet oħra. Id-Direttur Eżekuttiv se jissorvelja u jaġixxi biex iżomm il-finanzjament ta’ 50/50 bejn il-pubbliku u l-privat. F’nofs it-terminu, esperti indipendenti se jevalwaw il-progress tal-JTI u jirrakkomandaw kull aġġustament meħtieġ fil-programm, u jekk ikun japplika jikkunsidraw strateġija ta’ ħruġ. Il-Kummissjoni għandha tikkomunika l-konklużjonijiet lill-Kunsill. Fl-aħħar ta’ l-2017, il-Kummissjoni għandha tagħmel evalwazzjoni finali u tippreżenta r-riżultati lill-Parlament Ewropew u lill-Kunsill.